‘Ek kan sê net wat ek wil’ – Ouma Dowe Dolla | Netwerk24
Deur AJ Opperman 24 September 2019 14:00
Nee, sê Ouma Dowe Dolla, die Aardklop-fees is sommer eersteklas.
Ouma Dowe Dolla. Foto: Robert Hamblin
“Daar is allerhande nuwe fancy soorte gin wat ’n mens mos nie op Garies kry nie. Pienkes, groenes, rooies, lekker! Ek probeer almal!”
Dié ouma met die skerp tong kom loer in tydens haar kleindogter, die gewilde Dowwe Dolla (Margit Meyer-Rödenbeck vertolk hulle albei), se konsert, 21 jaar – Nou of nooit, op die Aardklop Nasionale Kunstefees in Potchefstroom.
“Op my ouderdom doen ’n mens net wat jy wil, jy sê net wat jy wil en jy hoor net wat jy wil. Maar kyk, Ouma Dowe Dolla het al ’n paar myle op en kan goed raad gee – ek kritiseer en beledig nie, ek som net baie akkuraat op.”
Sy voeg by dat die jeug aan hul slimfone verslaaf is en dié toestelle maak haar moeg.
Selfs haar eie kleindogter Dowwe Dolla is skuldig hieraan.
“Maar nee, ek en Dolla het ’n baie goeie verhouding. Sy was baie pragtig, maar haai siestog, ons moes die arme kind heeltyd beskerm teen haarself. Haar eerste fiets het ses wiele gehad . . . twee grotes en vier van daai kleintjies . . . twee voor en twee agter. Ons kom goed oor die weg, behalwe as sy op daai smartphone van haar is.
“Almal is heeldag besig om te TAP TAP TAP op die goed . . . ek is geworried, ek dink die goed is besig om die kinders se breine oor te vat. Mense is in dieselfde vertrek en dan stuur hulle vir mekaar boodskappies en prentjies, sonder om te praat! Of hulle tik LOL, wie de hel lol met wie?”
Ouma Dowe Dolla is gewis nie op haar mond geval nie – sy was ’n sanger op haar dag.
“Ja, ek was altyd ’n groot hit op die Springbok-landbouskou. Maar dis ook nie meer dieselfde nie. Hulle het tot ‘YMCA’ gespeel nou die dag toe hulle die Brahmaan-bulle beoordeel het! Watse tjol is dit!?”
As sy aan haar jeug dink, mis sy die aandpakke en musiek van ouds.
“En die mans . . . veral hulle hande. Hande wat ’n trekker se gearbox met bloudraad kon regmaak. Daar is min sulke hande vandag . . . smaak my die jong mans vandag weet meer hoe om ’n haardroër te operate as ’n skroewedraaier.”
Tog dink sy vandag se kinders is baie slim. “Smaak my hulle weet alles van goed wat ek nog nie eens van gehoor het nie.”
Vertonings in die Totius-saal is Dinsdag om 16:00, Woensdag om 20:00, Donderdag om 12:00, Vrydag om 14:00 en Saterdag om 15:00. Dit duur 75 min en het ’n ouderdomsbeperking van 14. Kaartjies kos R150. Bespreek by Ticketpro.
Meer oor: Feeste | Teater | Aardklop